บิ๊กบจ.ฉวยจังหวะดัชนีพุ่งตัดหุ้นขายกำเงิน
ก.ล.ต. เผย บิ๊ก บจ. แห่ขายหุ้น หลังดัชนีพุ่งวานนี้
7 ก.ย. 2553

ก.ล.ต. เผย บิ๊ก บจ. แห่ขายหุ้น หลังดัชนีพุ่งวานนี้
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) เปิดเผยว่า ผู้บริหารจดทะเบียนได้รายงานการเปลี่ยนแปลงการถือหุ้นของผู้บริหารตามแบบ59-2 ประจำวันที่6 ก.ย.พบว่า มีผู้บริหารบริษทัจดทะเบียนที่มีรายการขายหุ้นรวมทั้งสิ้นกว่า 17 ราย ที่ได้รายงานการขายหุ้นออกมา เช่น นายปจงวิช พงษ์ศิวาลัย รายงานขายหุ้นโกลว์พลังงาน (GLOW) กว่า 5.51 หมื่นหุ้นโดยขายที่ราคาหุ้นละ  44  บาทจะได้รับเงินจากการขายประมาณ  2.42  ล้านบาท  นายสุวิทย์ แก้วอำพันสวัสดิ์ ขายหุ้นกระเบื้องตราเพชร(DRT) จำนวน 2.6 แสนหุ้นที่ราคาหุ้นละ 4.92 บาทได้รับเงิน  1.27  ล้านบาท  นายประสพสุข ดำรงตานนท์ ขายหุ้นธนาคารกสิกรไทย(KBANK)จำนวน  9,340  หุ้นที่ราคา 111.50 บาทได้เงิน 1.04  ล้านบาท 
ขณะที่นายธนพันธ์ วงศ์ชินศรี ขายหุ้น  บริษัท โซลูชั่น คอนเนอร์ (1998)(SLC) จำนวน 70 ล้านหุ้น ที่ราคา0.31 บาทจะได้รับเงิน 21.70 ล้านบาท  ส่วนผู้บริหารบริษัทไทคอน อินดัสเทรียล คอนเน็คชั่น (TICON)มีรายการขายหุ้นออกมา 5 รายการเช่นนายพรเทพ พิศาลางกูรขายหุ้นจำนวน 6.6หมื่นหุ้น ที่ราคาเฉลี่ย 13.61บาทได้รับเงิน 8.98  แสนบาท 
อย่างไรก็ตามเมื่อวานนี้ดัชนีหุ้นไทย 931.52 จุด  ขณะที่มูลค่าการซื้อขายหนาแน่นกว่า6.3หมื่นล้านบาททำสถิติสูงสุดเกือบ 4ปี